Period: Old Babylonian
Genre: Literary
Transliteration:
<SURFACE>
iri{ki} kug-kug-ga-am₃ e-ne ba-am₃-me-en-ze₂-en kur dilmun{ki} kug-ga-am₃
ki-en-gi kug-ga e-ne ba-am₃-me-en-ze₂-en kur dilmun{ki} kug-ga-am₃
kur dilmun{ki} kug-ga-am₃ kur dilmun sikil-am₃
kur dilmun{ki} sikil-am₃ kur dilmun{ki} dadag-ga-am₃
dili-ni-ne dilmun{ki}a u₃-bi₂-in-nu₂
ki {d}en-ki dam-a-ni-da ba-an-da-nu₂-a-ba
ki-bi sikil-am₃ ki-bi dadag-ga-am₃
dili-ni-ne dilmun{ki}a u₃-bi₂-in-nu₂
ki {d}en-ki {d}nin-sikil-la ba-an-da-nu₂-a-ba
ki-bi sikil-am₃ ki-bi dadag-ga-am₃
dilmun{ki}a uga{mušen} gu₃-gu₃ nu-mu-ni-be₂
dar{mušen}e gu₃ dar{mušen}re nu-mu-ni-ib-be₂
ur-gu-la saŋ ŋiš nu-ub-ra-ra
ur-bar-ra-ke₄ sila₄ nu-ub-kar-re
ur-gir₁₅ maš₂ gam-gam nu-ub-zu
šah₂ še gu₇-gu₇-e nu-ub-zu
nu-mu-un-su₂ munu₄ ur₃-ra barag₂-ga-ba
mušen-e an-na munu₄-bi na-an-gu₇-e
tum₁₂{mušen}e saŋ nu-mu-un-da <unk> e
igi-gig-e igi-gig-me-en nu-mu-ni-be₂
saŋ-gig-e saŋ-gig-me-en nu-mu-ni-be₂
um-ma-bi um-ma-me-en nu-mu-ni-be₂
ab-ba-bi ab-ba-me-en nu-mu-ni-be₂
ki-sikil a nu-tu₅-a-ni iri-a nu-mu-ni-ib-sig₁₀-ge
lu₂ id₂-da bal-e ŋi₆-de₃ nu-mu-ni-be₂
niŋir-e zag-ga-na nu-um-niŋin₂-niŋin₂
nar-e e-lu-lam nu-mu-ni-be₂
zag iri-ka i-lu nu-mu-ni-be₂
{d}nin-sikil-la a-a-ni {d}en-ki-ra gu₃ mu-na-de₂-e
iri mu-e-šum₂ iri mu-e-šum₂ nam-ŋu₁₀ šum₂-ma-zu
dilmun iri mu-e-šum₂ iri mu-e-šum₂ nam-ŋu₁₀ šum₂-ma-zu
...mu-e-šum₂ iri mu-e-šum₂ nam-ŋu₁₀ šum₂-ma-zu
...id₂-da nu-un-tuku-a
...mu-e-šum₂ iri mu-e-šum₂ nam-ŋu₁₀ šum₂-ma-zu
...
...a-gar₃...
...
ŋiri₃-ma-an gal-la-za a he₂-em-ta-ed₃-de₃
iri-zu a he₂-ŋal₂-la hu-mu-ra-na₈-na₈
dilmun{ki} a he₂-ŋal₂-la hu-mu-ra-na₈-na₈
pu₂ a sis-a-zu pu₂ a dug₃-ga he₂-em
iri-zu e₂-gun₂ kar-ra kalam-ma-ka he₂-a
dilmun{ki} e₂-gun₂ kar-ra kalam-ma-ka he₂-a
kur tu-uk-ri-iš{ki} kug-sig₁₇ ha-ra-li
{na₄}za-gin₃...ga...
kur me-luh-ha{ki} {na₄}gug niŋ₂ al di kal-la
{ŋiš}meš₃ šag₄-gan ŋiš-ab-ba sag₁₀-ga
ma₂ gal-gal hu-mu-ra-ab-sa₂
kur mar-ha-ši{ki} na₄ kal-la...
gaba...
kur ma₂-gan{ki} urud niŋ₂ kalag-ga usu...
{na₄}esi {na₄}šu₄ {na₄}šu-min₃...
kur ab-ba{ki}ke₄ {ŋiš}esi me-te-bi...lugal-la...
kur za-lam-ŋar{ki} siki gun₃ sag₉-ga...
kur elam{ki}ma siki igi saŋ₅...
eš₃ urim₂{ki} barag nam-lugal-la iri{ki}...
še-i₃-ŋiš tug₂ mah tug₂ sag₁₀ ma₂...
a-ab-ba daŋal-la he₂-ŋal₂-bi...
iri{ki} ki-tuš-bi ki-tuš...
dilmun{ki} ki-tuš-bi ki-tuš...
še-bi še...
zu₂-lum-bi zu₂-lum...
buru₁₄-bi 3(diš)-am₃...
ŋiš-bi ŋiš...
i₃-ne-eš₂ {d}utu ud ne-a
{d}utu an-na gub-be₂-e
gir₁₆ <unk> a gaba <unk>{ki}na-ta
e₂-suhur si {d}nanna-a-ta
ka a ki-a <unk> ta a dug₃ ki-ta mu-na-ra <unk>
...gal-la-na a im-ta-ed₃-de₃
iri-ni a he₂-ŋal₂-la im-ta-na₈-na₈
dilmun{ki} a he₂-ŋal₂-la im-ta-na₈-na₈
pu₂ a sis-a-ni pu₂ a dug₃-ga na-nam
a-šag₄ a-gar₃ ab-sin₂-a-ni še mu-na-ab...šum₂
iri-ni e₂-gun₂ kar-ra kalam-ma-ka na-nam
dilmun{ki} e₂-gun₂ kar-ra kalam-ma-ka na-nam
i₃-ne-eš₂ {d}utu ud ne-a ur₅ he₂-na-nam-ma
dili-ni <unk> ŋeštug₂-ge tuku-a {d}nin-tur₅ ama kalam-ma-še₃
{d}en-ki-ke₄ ŋeštug₂-ge tuku-a {d}nin-tur₅ ama kalam-ma-še₃
ŋiš₃-a-ni eg₂-a ba-an-ši-in-dun-e
ŋiš₃-a-ni gi-a gir₅-gir₅-e ba-an-ši-gir₅-gir₅-e
ŋiš₃-a-ni bar-še₃ mah-he ša-ba-ra-an-zi-zi
gu₃ bi₂-in-de₂ ambar-ra lu₂ nu-mu-un-dab-be₂
{d}en-ki-ke₄ gu₃ bi₂-in-de₂
zi an-na i₃-pad₃
nu₂-a ambar-ra nu₂-a ambar-ra giri₁₇-zal
{d}en-ki-ke₄ a {d}dam-gal-nun-na-ka-ni mi-ni-in-dug₄
{d}nin-hur-saŋ-ŋa₂-ke₄ a šag₄-ga ba-ni-in-ri
a šag₄-ga šu ba-ni-in-ti a {d}en-ki-ka₃-ka
ud 1(diš)-am₃ itid 1(diš)-a-ni
ud 2(diš)-am₃ itid 2(diš)-a-ni
ud 3(diš)-am₃ itid 3(diš)-a-ni
ud 4(diš)-am₃ itid 4(diš)-a-ni
ud 5(diš)-am₃ itid 5(diš)-a-ni
ud 6(diš)-am₃ itid 6(diš)-a-ni
...7(diš)-am₃ itid 7(diš)-a-ni
...8(diš)-am₃ itid 8(diš)-a-ni
...9(diš)-am₃ itid 9(diš)-a-ni itid nam-munus-a-ka
...li-gin₇ i₃-he-nun-na-gin₇
...ama kalam-ma-ka
...
...in-tu-ud
{d}nin-nisig gu₂ id₂-da-ke₄ še₃-mi-ni-ib-e₃
{d}en-ki-ke₄ ambar-ra im-da-la₂ e-ne im-da-la₂ e-ne
sukkal-a-ni {d}isimud₄-de₃ gu₃ mu-na-de₂-e
lu₂-tur sag₉-ga-e ne nu-mu-un-su-ub-be₂
{d}nin-nisig sag₉-ga-e ne nu-mu-un-su-ub-be₂
sukkal-a-ni {d}isimud₄-de₃ mu-na-ni-ib-gi₄-gi₄
lu₂-tur sag₉-ga-e ne nu-mu-un-su-ub-be₂
{d}nin-nisig sag₉-ga-e ne nu-mu-un-su-ub-be₂
lugal-ŋu₁₀ im-dirig ga-ri im-dirig ga-ri
ŋiri₃-ni 1(diš)-a {ŋiš}ma₂-a bi₂-in-gub
2(diš)-kam-ma bar-rim₄-ma nam-mi-in-gub
gaba im-ma-an-tab ne im-ma-an-su-ub
{d}en-ki-ke₄ a šag₄-ga ba-ni-in-ri
a šag₄-ga šu ba-ni-in-ti a {d}en-ki-ka₃-ka
ud 1(diš)-am₃ itid 1(diš)-am₃
ud 2(diš)-am₃ itid 2(diš)-am₃
ud 9(diš)-am₃ itid 9(diš)-am₃ itid nam-munus-a-ka
i₃...li-gin₇ i₃-he-nun-na-gin₇
...li-gin₇ i₃ li-gin₇ i₃-he-nun-na-gin₇
...in-tu-ud
{d}nin-kur-ra...
{d}en-ki-ke₄ ambar-ra...
sukkal-a-ni {d}isimud₄-de₃...
lu₂-tur sag₉-ga-e ne...
{d}nin-kur-ra sag₉-ga-e ne nu-mu-un-su-ub-be₂
sukkal-a-ni {d}isimud₄-de₃ mu-na-ni-ib-gi₄-gi₄
lu₂-tur sag₉-ga-e ne su-ub-bu-ma-ni
{d}nin-kur-ra sag₉-ga-e ne su-ub-bu-ma-ni
lugal-ŋu₁₀ im-dirig ga-ri im-dirig ga-ri
ŋiri₃-ni 1(diš)-a {ŋiš}ma₂-a bi₂-in-gub
2(diš)-kam-ma bar-rim₄-ma nam-mi-in-gub
gaba im-ma-an-tab ne im-ma-an-su-ub
{d}en-ki-ke₄ a šag₄ ba-ni-in-ri
a šag₄-ga šu ba-ni-in-ti a {d}en-ki-ka₃-ka
ud 1(diš)-am₃ itid 1(diš)-a-ni
ud 9(diš)-am₃ itid 9(diš)-a-ni itid...
i₃ li-gin₇ i₃ li-gin₇...
{d}nin-kur-ra i₃ li-gin₇ i₃ li-gin₇ i₃-he-nun-na
{d}uttu munus <unk> buluŋ₃...
{d}nin-kur-ra {d}nin-imma₃...
lu₂-tur i₃-buluŋ₃-e ul...
{d}nin-imma₃ gu₂ id₂-da-kam...
{d}en-ki-ke₄ ma₂-ta im-ta-gid₂-de₃ im-da-la₂...
{d}nin-imma₃ gu₂ id₂-da-kam igi...
sukkal-a-ni {d}<unk> ra gu₃...
lu₂-tur sag₉-ga-gin₇ ŋe₂₆-e ne nam-in-su-ub
{d}nin-imma₃ sag₉-ga-gin₇ ŋe₂₆-e ŋiš₃ nam-in-du₃
sukkal-a-ni {d}<unk> e mu-na-ni-ib-gi₄-gi₄
lugal-ŋu₁₀ i-im-dirig ga-ri i-im-dirig ga-ri
ŋiri₃-ni 1(diš)-am₃ ma₂-a bi₂-gub
2(diš)-kam-ma-am₃ bar-rim₄-ma u₃-bi₂-gub
gaba šu im-mi-in-dab₅ ur₂-ra-na nu₂-a
lu₂-tur ŋiš₃ im-mi-in-dug₄ ne...
{d}en-ki-ke₄ {d}nin-imma₃ a šag₄ mu-ni-in-ri
a šag₄-ga šu ba-ni-in-ti a {d}en-ki-ka₃-kam
munus-e ud 1(diš)-bi itid 1(diš)-bi na-nam
ud 2(diš)-bi itid 2(diš)-bi na-nam
ud 3(diš)-bi itid 3(diš)-bi na-nam
ud 4(diš)-bi itid...na-nam
ud 5(diš)-bi itid 5(diš)-bi na-nam
ud 6(diš)-bi itid 6(diš)-bi na-nam
...itid 7(diš)-bi na-nam
...itid 8(diš)-bi...
...itid nam-munus-a-ni na-nam
...i₃-he-nun-na-gin₇
...i₃-he-nun-na-gin₇
...
{d}nin-tur₅-re...gu₃...
na ga-e-degₓ(RI) na degₓ(RI)-ŋu₁₀...
inim ga-ra-ab-dug₄...
lu₂ 1(diš)-am₃ ambar-ra im-da-la₂...
{d}en-ki-ke₄ ambar-ra...
igi im...
...
...munus <unk> buluŋ₃...
...
...<unk> <unk>...
...šag₄-za...
...de₆-um
{ŋiš}hašhur...de₆-um
{ŋiš}ŋeštin ga-ra-an-ba de₆-um
e₂-a saman₂-ŋu₁₀ he₂-dab₅
{d}en-ki-ke₄ saman₂-ŋu₁₀ he₂-bi₂-in-dab₅
2(diš)-kam-ma a si-si-da-ni
eg₂ a bi₂-in-si
pa₅ a bi₂-in-si
kislah a bi₂-in-si
nu{ŋiš}kiri₆ sahar-ra hul₂-a-na...
gu₂-ni gu₂-da...
a-ba-me-en {ŋiš}kiri₆...
{d}en-ki-ke₄...
...
{ŋiš}hašhur gu ul-ul-ba im-ma-na-an-de₆
{ŋiš}ŋeštin ga-ra-an-ba im-ma-na-an-de₆ ur₂-ra-ni bi₂-in-si-si
{d}en-ki-ke₄ igi-ni im-ma-an-sig₇-sig₇ ŋidru šu bi₂-in-du₈
{d}en-ki-ke₄ {d}uttu-ra ŋiri₃ im-ma-an-gub
e₂-na al-dub₂-dub₂-e ŋal₂-u₃...
a-ba-me-en za-e-me-en
ŋe₂₆-e nu{ŋiš}kiri₆ ukuš₂ {ŋiš}hašhur...he₂-am₃-še₃ ga-mu-ra-ab-šum₂
{d}uttu šag₄ hul₂-la-ni-ta e₂-e ŋal₂ ba-an-taka₄
{d}en-ki-ke₄ {d}uttu-ra munus <unk> buluŋ₃
ukuš₂ sur-ra-na ba-na-ab-šum₂-mu
{ŋiš}hašhur gu ul-ul-ba ba-na-ab-šum₂-mu
{ŋiš}ŋeštin ga-ra-an-ba ba-na-ab-šum₂-mu
kaš {gi}ba-an gu-la...
{d}uttu munus <unk> buluŋ₃ gabu₂ mu-na-ab-sig₁₀-ge šu mu-na-sag₃-ge
{d}en-ki-ke₄ {d}uttu-ra ul im-ma-ni-in-ti
gaba šu im-mi-in-dab ur₂-ra-na nu₂-a
haš₂ mu-un-tag-tag-ge šu mu-un-tag-tag-ge
gaba šu im-mi-in-dab₅ ur₂-ra-na nu₂-a
lu₂-tur ŋiš₃ im-in-du₃ ne im-ma-ni-in-su-ub
{d}en-ki-ke₄ {d}uttu a šag₄ mu-ni-in-ri
a šag₄-ga šu ba-ši-in-ti a {d}en-ki-ka₃-kam
{d}uttu munus sag₉-ga a₂ haš₂-ŋu₁₀ im-me a₂ bar-ŋu₁₀ a₂ ša₃-ba-ŋu₁₀...
{d}nin-hur-saŋ-ŋa₂ a haš₂-ta ba-an-tag-tag
...
...im-ma-an-mu₂
...im-ma-an-mu₂
...im-ma-an-mu₂
{d}en-ki-ke₄ ambar-ra im-da-la₂ e-ne im-da-la₂ e-ne
sukkal-a-ni {d}isimud₄-de₃ gu₃ mu-na-de₂-e
u₂ ŋe₂₆-e nam-bi li-bi₂-tar-re
a-na-am₃ ne-e a-na-am₃ ne-e
sukkal-a-ni {d}isimud₄-de₃ mu-na-ni-ib₂-gi₄-gi₄
...u₂-ŋiš mu-na-ab-be₂
mu-na-kud-de₃...
lugal-ŋu₁₀ u₂-lal₃ mu-na-ab-be₂
mu-na-bur₁₂-re ba-gu₇-e
lugal-ŋu₁₀ u₂-sar-ra mu-na-ab-be₂
mu-na-kud-de₃ ba-gu₇-e
lugal-ŋu₁₀ {u₂}<unk> <unk> mu-na-ab-be₂
mu-na-bur₁₂-re ba-gu₇-e
...mu-na-ab-be₂
...ba-gu₇-e
...mu-na-ab-be₂
...
...ba-gu₇-e
...mu-na-ab-be₂
...ba-gu₇-e
...u₂ nam-bi bi₂-in-tar šag₄-ba ba-ni-in-zu
{d}nin-hur-saŋ-ŋa₂-ke₄ mu {d}en-ki nam-erim₂ ba-an-kud
i-bi₂ na-aŋ₂-til₃-la en-na ba-ug₅-ge-a i-bi₂ ba-ra-an-bar-re-en
{d}a-nun-na-ke₄-ne sahar-ta im-mi-in-durunₓ(|KU.KU|)-ne-eš
ka₅-a {d}en-lil₂-ra mu-na-da-ab-be₂
ŋe₂₆-e {d}nin-hur-saŋ-ŋa₂ mu-e-ši-tum₂-mu-un a-na-am₃ niŋ₂-ba-ŋu₁₀
{d}en-lil₂-le ka₅-a mu-na-ni-ib₂-gi₄-gi₄
za-e {d}nin-hur-saŋ-ŋa₂ mu-e-tum₂-mu-un-nam
iri-ŋa₂ 2(diš) ŋiš-gana₂ ga-ri-du₃ mu-zu he₂-pad₃-de₃
ka₅-a su-ni 1(diš)-am₃ im-ma-an-peš₅-peš₅
siki-ni 1(diš)-am₃ im-ma-an-bur₂-bur₂
igi-ni 1(diš)-am₃ šembizid bi₂-in-ŋar
...{d}en-lil₂...
...mu-ŋen-ne-en {d}nanna...
...mu-ŋen-ne-en {d}utu...
...mu-ŋen-ne-en {d}inana...
...i₃-me-a zi-ŋu₁₀ mu...tum₂-mu...
...
{d}nin-hur-saŋ-ŋa₂...
...<unk>...
...<unk> <unk> <unk>
{d}nin-hur-saŋ-ŋa₂-ke₄ e₂ kaš₄ im-ma-an-dug₄
...tug₂-ga-ni ba-an-dab₅-be₂-eš
<unk> im-ma-an-ak-eš
nam im-ma-an-tar-eš
šu <unk> im-ma-an-bur₂-ru-uš
{d}nin-hur-saŋ-ŋa₂-ke₄ {d}en-ki gal₄-la-na ba-ni-in-tuš
šu <unk> ba...bar-ba <unk>...
šeš-ŋu₁₀ a-na-zu a-ra-gig
ugu-dilim₂-ŋu₁₀ ma-gig
{d}ab-u₂ im-ma-ra-an-tu-ud
šeš-ŋu₁₀ a-na-zu a-ra-gig
pa siki-ŋu₁₀ ma-gig
{d}nin-siki-la₂ im-ma-ra-an-tu-ud
šeš-ŋu₁₀ a-na-zu a-ra-gig giri₁₇-ŋu₁₀ ma-gig
{d}nin-giri₁₇-u₃-tud im-ma-ra-an-tu-ud
šeš-ŋu₁₀ a-na-zu a-ra-gig ka-ŋu₁₀ ma-gig
{d}nin-ka-si...
šeš-ŋu₁₀ a-na-zu a-ra-gig zi-ŋu₁₀ ma-gig
{d}na-zi...
šeš-ŋu₁₀ a-na-zu a-ra-gig a₂-ŋu₁₀ ma-gig
{d}a₂-zi-mu₂-a...
šeš-ŋu₁₀ a-na-zu a-ra-gig ti-ŋu₁₀...
{d}nin-ti...
šeš-ŋu₁₀ a-na-zu a-ra-gig zag-ŋu₁₀...
{d}en-sa₆-ag...
di₄-di₄-la₂-la₂ ba-tud-de₃-en-na-aš niŋ₂-ba...
{d}ab-u₂ lugal u₂ he₂-a
{d}nin-siki-la₂ en ma₂-gan-na he₂-a
{d}nin-giri₁₇-u₃-tud {d}nin-a-zu ha-ba-an-tuku-tuku
{d}nin-ka-si niŋ₂ šag₄ si he₂-a
{d}na-zi u₃-mu-un-dar-a ha-ba-an-tuku-tuku
...ha-ba-an-tuku-tuku
...nin itid-e he₂-a
...en dilmun-na he₂-a
...za₃-mi₂

Cuneiform:
<SURFACE>
𒌷𒆠𒆬𒆬𒂵𒀀𒀭𒂊𒉈𒁀𒀀𒀭𒈨𒂗𒍢𒂗𒆳𒉌𒌇𒆠𒆬𒂵𒀀𒀭
𒆠𒂗𒄀𒆬𒂵𒂊𒉈𒁀𒀀𒀭𒈨𒂗𒍢𒂗𒆳𒉌𒌇𒆠𒆬𒂵𒀀𒀭
𒆳𒉌𒌇𒆠𒆬𒂵𒀀𒀭𒆳𒉌𒌇𒂖𒀀𒀭
𒆳𒉌𒌇𒆠𒂖𒀀𒀭𒆳𒉌𒌇𒆠𒌓𒌓𒂵𒀀𒀭
𒀸𒉌𒉈𒉌𒌇𒆠𒀀𒅇𒉈𒅔𒈿
𒆠𒀭𒂗𒆠𒁮𒀀𒉌𒁕𒁀𒀭𒁕𒈿𒀀𒁀
𒆠𒁉𒂖𒀀𒀭𒆠𒁉𒌓𒌓𒂵𒀀𒀭
𒀸𒉌𒉈𒉌𒌇𒆠𒀀𒅇𒉈𒅔𒈿
𒆠𒀭𒂗𒆠𒀭𒎏𒂖𒆷𒁀𒀭𒁕𒈿𒀀𒁀
𒆠𒁉𒂖𒀀𒀭𒆠𒁉𒌓𒌓𒂵𒀀𒀭
𒉌𒌇𒆠𒀀𒌑𒉀𒂵𒄷𒅗𒅗𒉡𒈬𒉌𒁉
𒁯𒄷𒂊𒅗𒁯𒄷𒊑𒉡𒈬𒉌𒅁𒁉
𒌨𒄖𒆷𒊕𒄑𒉡𒌒𒊏𒊏
𒌨𒁇𒊏𒆤𒃢𒉡𒌒𒋼𒀀𒊑
𒌨𒂠𒈧𒃵𒃵𒉡𒌒𒍪
𒂄𒊺𒅥𒅥𒂊𒉡𒌒𒍪
𒉡𒈬𒌧𒍪𒉽𒉽𒃡𒊏𒁖𒂵𒁀
𒄷𒂊𒀭𒈾𒉽𒉽𒁉𒈾𒀭𒅥𒂊
𒌅𒄷𒂊𒊕𒉡𒈬𒌧𒁕<unk>𒂊
𒅆𒍼𒂊𒅆𒍼𒈨𒂗𒉡𒈬𒉌𒁉
𒊕𒍼𒂊𒊕𒍼𒈨𒂗𒉡𒈬𒉌𒁉
𒌝𒈠𒁉𒌝𒈠𒈨𒂗𒉡𒈬𒉌𒁉
𒀊𒁀𒁉𒀊𒁀𒈨𒂗𒉡𒈬𒉌𒁉
𒆠𒂖𒀀𒉡𒋗𒉀𒀀𒉌𒌷𒀀𒉡𒈬𒉌𒅁𒋧𒄀
𒇽𒀀𒇉𒁕𒁄𒂊𒈪𒉈𒉡𒈬𒉌𒁉
𒂇𒂊𒍠𒂵𒈾𒉡𒌝𒆸𒆸
𒈜𒂊𒂊𒇻𒇴𒉡𒈬𒉌𒁉
𒍠𒌷𒅗𒄿𒇻𒉡𒈬𒉌𒁉
𒀭𒎏𒂖𒆷𒀀𒀀𒉌𒀭𒂗𒆠𒊏𒅗𒈬𒈾𒌤𒂊
𒌷𒈬𒂊𒋧𒌷𒈬𒂊𒋧𒉆𒈬𒋧𒈠𒍪
𒉌𒌇𒌷𒈬𒂊𒋧𒌷𒈬𒂊𒋧𒉆𒈬𒋧𒈠𒍪
...𒈬𒂊𒋧𒌷𒈬𒂊𒋧𒉆𒈬𒋧𒈠𒍪
...𒀀𒇉𒁕𒉡𒌧𒌇𒀀
...𒈬𒂊𒋧𒌷𒈬𒂊𒋧𒉆𒈬𒋧𒈠𒍪
...
...𒀀𒃼...
...
𒄊𒈠𒀭𒃲𒆷𒍝𒀀𒃶𒅎𒋫𒇯𒁺𒉈
𒌷𒍪𒀀𒃶𒅅𒆷𒄷𒈬𒊏𒅘𒅘
𒉌𒌇𒆠𒀀𒃶𒅅𒆷𒄷𒈬𒊏𒅘𒅘
𒇥𒀀𒋀𒀀𒍪𒇥𒀀𒄭𒂵𒃶𒅎
𒌷𒍪𒂍𒄘𒋼𒀀𒊏𒌧𒈠𒅗𒃶𒀀
𒉌𒌇𒆠𒂍𒄘𒋼𒀀𒊏𒌧𒈠𒅗𒃶𒀀
𒆳𒌅𒊌𒊑𒅖𒆠𒆬𒄀𒄩𒊏𒇷
𒎎𒍝𒆳...𒂵...
𒆳𒈨𒈛𒄩𒆠𒎎𒍝𒄢𒃻𒀠𒁲𒆗𒆷
𒄑𒈩𒊮𒃶𒄑𒀊𒁀𒅆𒂟𒂵
𒈣𒃲𒃲𒄷𒈬𒊏𒀊𒁲
𒆳𒈥𒄩𒅆𒆠𒎎𒆗𒆷...
𒃮...
𒆳𒈣𒃶𒆠𒍏𒃻𒆗𒂵𒀉𒆗...
𒎎𒆗𒎎𒌋𒎎𒋗𒎙...
𒆳𒀊𒁀𒆠𒆤𒄑𒆗𒈨𒋼𒁉...𒈗𒆷...
𒆳𒍝𒇴𒃻𒆠𒋠𒁯𒊷𒂵...
𒆳𒉏𒆠𒈠𒋠𒅆𒉠...
𒀊𒋀𒀕𒆠𒁈𒉆𒈗𒆷𒌷𒆠...
𒊺𒉌𒄑𒌆𒈤𒌆𒅆𒂟𒈣...
𒀀𒀊𒁀𒂼𒆷𒃶𒅅𒁉...
𒌷𒆠𒆠𒆪𒁉𒆠𒆪...
𒉌𒌇𒆠𒆠𒆪𒁉𒆠𒆪...
𒊺𒁉𒊺...
𒅗𒈝𒁉𒅗𒈝...
𒂙𒁉𒐈𒀀𒀭...
𒄑𒁉𒄑...
𒉌𒉈𒂠𒀭𒌓𒌓𒉈𒀀
𒀭𒌓𒀭𒈾𒁺𒁉𒂊
𒄌<unk>𒀀𒃮<unk>𒆠𒈾𒋫
𒂍𒋦𒋛𒀭𒋀𒆠𒀀𒋫
𒅗𒀀𒆠𒀀<unk>𒋫𒀀𒄭𒆠𒋫𒈬𒈾𒊏<unk>
...𒃲𒆷𒈾𒀀𒅎𒋫𒇯𒁺𒉈
𒌷𒉌𒀀𒃶𒅅𒆷𒅎𒋫𒅘𒅘
𒉌𒌇𒆠𒀀𒃶𒅅𒆷𒅎𒋫𒅘𒅘
𒇥𒀀𒋀𒀀𒉌𒇥𒀀𒄭𒂵𒈾𒉆
𒀀𒊮𒀀𒃼𒀊𒉆𒀀𒉌𒊺𒈬𒈾𒀊...𒋧
𒌷𒉌𒂍𒄘𒋼𒀀𒊏𒌧𒈠𒅗𒈾𒉆
𒉌𒌇𒆠𒂍𒄘𒋼𒀀𒊏𒌧𒈠𒅗𒈾𒉆
𒉌𒉈𒂠𒀭𒌓𒌓𒉈𒀀𒄯𒃶𒈾𒉆𒈠
𒀸𒉌<unk>𒄑𒌆𒉿𒄀𒌇𒀀𒀭𒎏𒌅𒂼𒌧𒈠𒂠
𒀭𒂗𒆠𒆤𒄑𒌆𒉿𒄀𒌇𒀀𒀭𒎏𒌅𒂼𒌧𒈠𒂠
𒍑𒀀𒉌𒂊𒀀𒁀𒀭𒅆𒅔𒂄𒂊
𒍑𒀀𒉌𒄀𒀀𒁽𒁽𒂊𒁀𒀭𒅆𒁽𒁽𒂊
𒍑𒀀𒉌𒁇𒂠𒈤𒄭𒊭𒁀𒊏𒀭𒍣𒍣
𒅗𒉈𒅔𒌤𒆹𒊏𒇽𒉡𒈬𒌧𒁳𒁉
𒀭𒂗𒆠𒆤𒅗𒉈𒅔𒌤
𒍣𒀭𒈾𒉌𒅆𒊒
𒈿𒀀𒆹𒊏𒈿𒀀𒆹𒊏𒅗𒉌
𒀭𒂗𒆠𒆤𒀀𒀭𒁮𒃲𒉣𒈾𒅗𒉌𒈪𒉌𒅔𒅗
𒀭𒎏𒄯𒊕𒂷𒆤𒀀𒊮𒂵𒁀𒉌𒅔𒊑
𒀀𒊮𒂵𒋗𒁀𒉌𒅔𒋾𒀀𒀭𒂗𒆠𒂵𒅗
𒌓𒁹𒀀𒀭𒌗𒁹𒀀𒉌
𒌓𒈫𒀀𒀭𒌗𒈫𒀀𒉌
𒌓𒐈𒀀𒀭𒌗𒐈𒀀𒉌
𒌓𒐉𒀀𒀭𒌗𒐉𒀀𒉌
𒌓𒐊𒀀𒀭𒌗𒐊𒀀𒉌
𒌓𒐋𒀀𒀭𒌗𒐋𒀀𒉌
...𒐌𒀀𒀭𒌗𒐌𒀀𒉌
...𒐍𒀀𒀭𒌗𒐍𒀀𒉌
...𒑆𒀀𒀭𒌗𒑆𒀀𒉌𒌗𒉆𒊩𒀀𒅗
...𒇷𒁶𒉌𒄭𒉣𒈾𒁶
...𒂼𒌧𒈠𒅗
...
...𒅔𒌅𒌓
𒀭𒎏𒊬𒄘𒀀𒇉𒁕𒆤𒂠𒈪𒉌𒅁𒌓𒁺
𒀭𒂗𒆠𒆤𒆹𒊏𒅎𒁕𒇲𒂊𒉈𒅎𒁕𒇲𒂊𒉈
𒈛𒀀𒉌𒀭𒉽𒅊𒉣𒈨𒉈𒅗𒈬𒈾𒌤𒂊
𒇽𒌉𒊷𒂵𒂊𒉈𒉡𒈬𒌧𒋢𒌒𒁉
𒀭𒎏𒊬𒊷𒂵𒂊𒉈𒉡𒈬𒌧𒋢𒌒𒁉
𒈛𒀀𒉌𒀭𒉽𒅊𒉣𒈨𒉈𒈬𒈾𒉌𒅁𒄄𒄄
𒇽𒌉𒊷𒂵𒂊𒉈𒉡𒈬𒌧𒋢𒌒𒁉
𒀭𒎏𒊬𒊷𒂵𒂊𒉈𒉡𒈬𒌧𒋢𒌒𒁉
𒈗𒈬𒅎𒋛𒀀𒂵𒊑𒅎𒋛𒀀𒂵𒊑
𒄊𒉌𒁹𒀀𒄑𒈣𒀀𒉈𒅔𒁺
𒈫𒄰𒈠𒁇𒁽𒈠𒉆𒈪𒅔𒁺
𒃮𒅎𒈠𒀭𒋰𒉈𒅎𒈠𒀭𒋢𒌒
𒀭𒂗𒆠𒆤𒀀𒊮𒂵𒁀𒉌𒅔𒊑
𒀀𒊮𒂵𒋗𒁀𒉌𒅔𒋾𒀀𒀭𒂗𒆠𒂵𒅗
𒌓𒁹𒀀𒀭𒌗𒁹𒀀𒀭
𒌓𒈫𒀀𒀭𒌗𒈫𒀀𒀭
𒌓𒑆𒀀𒀭𒌗𒑆𒀀𒀭𒌗𒉆𒊩𒀀𒅗
𒉌...𒇷𒁶𒉌𒄭𒉣𒈾𒁶
...𒇷𒁶𒉌𒇷𒁶𒉌𒄭𒉣𒈾𒁶
...𒅔𒌅𒌓
𒀭𒎏𒆳𒊏...
𒀭𒂗𒆠𒆤𒆹𒊏...
𒈛𒀀𒉌𒀭𒉽𒅊𒉣𒈨𒉈...
𒇽𒌉𒊷𒂵𒂊𒉈...
𒀭𒎏𒆳𒊏𒊷𒂵𒂊𒉈𒉡𒈬𒌧𒋢𒌒𒁉
𒈛𒀀𒉌𒀭𒉽𒅊𒉣𒈨𒉈𒈬𒈾𒉌𒅁𒄄𒄄
𒇽𒌉𒊷𒂵𒂊𒉈𒋢𒌒𒁍𒈠𒉌
𒀭𒎏𒆳𒊏𒊷𒂵𒂊𒉈𒋢𒌒𒁍𒈠𒉌
𒈗𒈬𒅎𒋛𒀀𒂵𒊑𒅎𒋛𒀀𒂵𒊑
𒄊𒉌𒁹𒀀𒄑𒈣𒀀𒉈𒅔𒁺
𒈫𒄰𒈠𒁇𒁽𒈠𒉆𒈪𒅔𒁺
𒃮𒅎𒈠𒀭𒋰𒉈𒅎𒈠𒀭𒋢𒌒
𒀭𒂗𒆠𒆤𒀀𒊮𒁀𒉌𒅔𒊑
𒀀𒊮𒂵𒋗𒁀𒉌𒅔𒋾𒀀𒀭𒂗𒆠𒂵𒅗
𒌓𒁹𒀀𒀭𒌗𒁹𒀀𒉌
𒌓𒑆𒀀𒀭𒌗𒑆𒀀𒉌𒌗...
𒉌𒇷𒁶𒉌𒇷𒁶...
𒀭𒎏𒆳𒊏𒉌𒇷𒁶𒉌𒇷𒁶𒉌𒄭𒉣𒈾
𒀭𒋸𒊩<unk>𒉽𒉽...
𒀭𒎏𒆳𒊏𒀭𒎏𒅊...
𒇽𒌉𒉌𒉽𒉽𒂊𒌌...
𒀭𒎏𒅊𒄘𒀀𒇉𒁕𒄰...
𒀭𒂗𒆠𒆤𒈣𒋫𒅎𒋫𒁍𒉈𒅎𒁕𒇲...
𒀭𒎏𒅊𒄘𒀀𒇉𒁕𒄰𒅆...
𒈛𒀀𒉌𒀭<unk>𒊏𒅗...
𒇽𒌉𒊷𒂵𒁶𒂷𒂊𒉈𒉆𒅔𒋢𒌒
𒀭𒎏𒅊𒊷𒂵𒁶𒂷𒂊𒍑𒉆𒅔𒆕
𒈛𒀀𒉌𒀭<unk>𒂊𒈬𒈾𒉌𒅁𒄄𒄄
𒈗𒈬𒄿𒅎𒋛𒀀𒂵𒊑𒄿𒅎𒋛𒀀𒂵𒊑
𒄊𒉌𒁹𒀀𒀭𒈣𒀀𒉈𒁺
𒈫𒄰𒈠𒀀𒀭𒁇𒁽𒈠𒅇𒉈𒁺
𒃮𒋗𒅎𒈪𒅔𒆪𒌫𒊏𒈾𒈿𒀀
𒇽𒌉𒍑𒅎𒈪𒅔𒅗𒉈...
𒀭𒂗𒆠𒆤𒀭𒎏𒅊𒀀𒊮𒈬𒉌𒅔𒊑
𒀀𒊮𒂵𒋗𒁀𒉌𒅔𒋾𒀀𒀭𒂗𒆠𒂵𒄰
𒊩𒂊𒌓𒁹𒁉𒌗𒁹𒁉𒈾𒉆
𒌓𒈫𒁉𒌗𒈫𒁉𒈾𒉆
𒌓𒐈𒁉𒌗𒐈𒁉𒈾𒉆
𒌓𒐉𒁉𒌗...𒈾𒉆
𒌓𒐊𒁉𒌗𒐊𒁉𒈾𒉆
𒌓𒐋𒁉𒌗𒐋𒁉𒈾𒉆
...𒌗𒐌𒁉𒈾𒉆
...𒌗𒐍𒁉...
...𒌗𒉆𒊩𒀀𒉌𒈾𒉆
...𒉌𒄭𒉣𒈾𒁶
...𒉌𒄭𒉣𒈾𒁶
...
𒀭𒎏𒌅𒊑...𒅗...
𒈾𒂵𒂊𒊑𒈾𒊑𒈬...
𒅗𒂵𒊏𒀊𒅗...
𒇽𒁹𒀀𒀭𒆹𒊏𒅎𒁕𒇲...
𒀭𒂗𒆠𒆤𒆹𒊏...
𒅆𒅎...
...
...𒊩<unk>𒉽𒉽...
...
...<unk><unk>...
...𒊮𒍝...
...𒁺𒌝
𒄑𒈢...𒁺𒌝
𒄑𒃾𒂵𒊏𒀭𒁀𒁺𒌝
𒂍𒀀𒂠𒁍𒉣𒂠𒌅𒈬𒃶𒆪
𒀭𒂗𒆠𒆤𒂠𒁍𒉣𒂠𒌅𒈬𒃶𒉈𒅔𒆪
𒈫𒄰𒈠𒀀𒋛𒋛𒁕𒉌
𒂊𒀀𒉈𒅔𒋛
𒉽𒂊𒀀𒉈𒅔𒋛
𒆠𒌓𒀀𒉈𒅔𒋛
𒉡𒄑𒊬𒅖𒊏𒄾𒀀𒈾...
𒄘𒉌𒄘𒁕...
𒀀𒁀𒈨𒂗𒄑𒊬...
𒀭𒂗𒆠𒆤...
...
𒄑𒈢𒄖𒌌𒌌𒁀𒅎𒈠𒈾𒀭𒁺
𒄑𒃾𒂵𒊏𒀭𒁀𒅎𒈠𒈾𒀭𒁺𒌫𒊏𒉌𒉈𒅔𒋛𒋛
𒀭𒂗𒆠𒆤𒅆𒉌𒅎𒈠𒀭𒅊𒅊𒉺𒋗𒉈𒅔𒂃
𒀭𒂗𒆠𒆤𒀭𒋸𒊏𒄊𒅎𒈠𒀭𒁺
𒂍𒈾𒀠𒂀𒂀𒂊𒅅𒅇...
𒀀𒁀𒈨𒂗𒍝𒂊𒈨𒂗
𒂷𒂊𒉡𒄑𒊬𒄾𒄑𒈢...𒃶𒀀𒀭𒂠𒂵𒈬𒊏𒀊𒋧
𒀭𒋸𒊮𒄾𒆷𒉌𒋫𒂍𒂊𒅅𒁀𒀭𒋺
𒀭𒂗𒆠𒆤𒀭𒋸𒊏𒊩<unk>𒉽𒉽
𒄾𒋩𒊏𒈾𒁀𒈾𒀊𒋧𒈬
𒄑𒈢𒄖𒌌𒌌𒁀𒁀𒈾𒀊𒋧𒈬
𒄑𒃾𒂵𒊏𒀭𒁀𒁀𒈾𒀊𒋧𒈬
𒁉𒄀𒁀𒀭𒄖𒆷...
𒀭𒋸𒊩<unk>𒉽𒉽𒆏𒈬𒈾𒀊𒋧𒄀𒋗𒈬𒈾𒉺𒄀
𒀭𒂗𒆠𒆤𒀭𒋸𒊏𒌌𒅎𒈠𒉌𒅔𒋾
𒃮𒋗𒅎𒈪𒅔𒁳𒌫𒊏𒈾𒈿𒀀
𒍨𒈬𒌧𒋳𒋳𒄀𒋗𒈬𒌧𒋳𒋳𒄀
𒃮𒋗𒅎𒈪𒅔𒆪𒌫𒊏𒈾𒈿𒀀
𒇽𒌉𒍑𒅎𒅔𒆕𒉈𒅎𒈠𒉌𒅔𒋢𒌒
𒀭𒂗𒆠𒆤𒀭𒋸𒀀𒊮𒈬𒉌𒅔𒊑
𒀀𒊮𒂵𒋗𒁀𒅆𒅔𒋾𒀀𒀭𒂗𒆠𒂵𒄰
𒀭𒋸𒊩𒊷𒂵𒀉𒍨𒈬𒅎𒈨𒀉𒁇𒈬𒀉𒊮𒁀𒈬...
𒀭𒎏𒄯𒊕𒂷𒀀𒍨𒋫𒁀𒀭𒋳𒋳
...
...𒅎𒈠𒀭𒊬
...𒅎𒈠𒀭𒊬
...𒅎𒈠𒀭𒊬
𒀭𒂗𒆠𒆤𒆹𒊏𒅎𒁕𒇲𒂊𒉈𒅎𒁕𒇲𒂊𒉈
𒈛𒀀𒉌𒀭𒉽𒅊𒉣𒈨𒉈𒅗𒈬𒈾𒌤𒂊
𒌑𒂷𒂊𒉆𒁉𒇷𒉈𒋻𒊑
𒀀𒈾𒀀𒀭𒉈𒂊𒀀𒈾𒀀𒀭𒉈𒂊
𒈛𒀀𒉌𒀭𒉽𒅊𒉣𒈨𒉈𒈬𒈾𒉌𒌈𒄄𒄄
...𒌑𒄑𒈬𒈾𒀊𒁉
𒈬𒈾𒋻𒉈...
𒈗𒈬𒌑𒋭𒈬𒈾𒀊𒁉
𒈬𒈾𒁍𒊑𒁀𒅥𒂊
𒈗𒈬𒌑𒊬𒊏𒈬𒈾𒀊𒁉
𒈬𒈾𒋻𒉈𒁀𒅥𒂊
𒈗𒈬𒌑<unk><unk>𒈬𒈾𒀊𒁉
𒈬𒈾𒁍𒊑𒁀𒅥𒂊
...𒈬𒈾𒀊𒁉
...𒁀𒅥𒂊
...𒈬𒈾𒀊𒁉
...
...𒁀𒅥𒂊
...𒈬𒈾𒀊𒁉
...𒁀𒅥𒂊
...𒌑𒉆𒁉𒉈𒅔𒋻𒊮𒁀𒁀𒉌𒅔𒍪
𒀭𒎏𒄯𒊕𒂷𒆤𒈬𒀭𒂗𒆠𒉆𒉈𒊒𒁀𒀭𒋻
𒄿𒉈𒈾𒉘𒋾𒆷𒂗𒈾𒁀𒂦𒄀𒀀𒄿𒉈𒁀𒊏𒀭𒁇𒊑𒂗
𒀭𒀀𒉣𒈾𒆤𒉈𒅖𒋫𒅎𒈪𒅔𒆪𒆪𒉈𒌍
𒈜𒀀𒀭𒂗𒆤𒊏𒈬𒈾𒁕𒀊𒁉
𒂷𒂊𒀭𒎏𒄯𒊕𒂷𒈬𒂊𒅆𒁺𒈬𒌧𒀀𒈾𒀀𒀭𒃻𒁀𒈬
𒀭𒂗𒆤𒇷𒈜𒀀𒈬𒈾𒉌𒌈𒄄𒄄
𒍝𒂊𒀭𒎏𒄯𒊕𒂷𒈬𒂊𒁺𒈬𒌧𒉆
𒌷𒂷𒈫𒄑𒃷𒂵𒊑𒆕𒈬𒍪𒃶𒅆𒊒𒉈
𒈜𒀀𒋢𒉌𒁹𒀀𒀭𒅎𒈠𒀭𒆒𒆒
𒋠𒉌𒁹𒀀𒀭𒅎𒈠𒀭𒁔𒁔
𒅆𒉌𒁹𒀀𒀭𒋆𒉈𒅔𒃻
...𒀭𒂗𒆤...
...𒈬𒁺𒉈𒂗𒀭𒋀𒆠...
...𒈬𒁺𒉈𒂗𒀭𒌓...
...𒈬𒁺𒉈𒂗𒀭𒈹...
...𒉌𒈨𒀀𒍣𒈬𒈬...𒁺𒈬...
...
𒀭𒎏𒄯𒊕𒂷...
...<unk>...
...<unk><unk><unk>
𒀭𒎏𒄯𒊕𒂷𒆤𒂍𒁽𒅎𒈠𒀭𒅗
...𒌆𒂵𒉌𒁀𒀭𒆪𒁉𒌍
<unk>𒅎𒈠𒀭𒀝𒌍
𒉆𒅎𒈠𒀭𒋻𒌍
𒋗<unk>𒅎𒈠𒀭𒁔𒊒𒍑
𒀭𒎏𒄯𒊕𒂷𒆤𒀭𒂗𒆠𒊩𒆷𒈾𒁀𒉌𒅔𒆪
𒋗<unk>𒁀...𒁇𒁀<unk>...
𒋀𒈬𒀀𒈾𒍪𒀀𒊏𒍼
𒌋𒅗𒇺𒈬𒈠𒍼
𒀭𒀊𒌑𒅎𒈠𒊏𒀭𒌅𒌓
𒋀𒈬𒀀𒈾𒍪𒀀𒊏𒍼
𒉺𒋠𒈬𒈠𒍼
𒀭𒎏𒋠𒇲𒅎𒈠𒊏𒀭𒌅𒌓
𒋀𒈬𒀀𒈾𒍪𒀀𒊏𒍼𒅗𒈬𒈠𒍼
𒀭𒎏𒅗𒅇𒌅𒅎𒈠𒊏𒀭𒌅𒌓
𒋀𒈬𒀀𒈾𒍪𒀀𒊏𒍼𒅗𒈬𒈠𒍼
𒀭𒎏𒅗𒋛...
𒋀𒈬𒀀𒈾𒍪𒀀𒊏𒍼𒍣𒈬𒈠𒍼
𒀭𒈾𒍣...
𒋀𒈬𒀀𒈾𒍪𒀀𒊏𒍼𒀉𒈬𒈠𒍼
𒀭𒀉𒍣𒊬𒀀...
𒋀𒈬𒀀𒈾𒍪𒀀𒊏𒍼𒋾𒈬...
𒀭𒎏𒋾...
𒋀𒈬𒀀𒈾𒍪𒀀𒊏𒍼𒍠𒈬...
𒀭𒂗𒊷𒀝...
𒌉𒌉𒇲𒇲𒁀𒌅𒉈𒂗𒈾𒀸𒃻𒁀...
𒀭𒀊𒌑𒈗𒌑𒃶𒀀
𒀭𒎏𒋠𒇲𒂗𒈣𒃶𒈾𒃶𒀀
𒀭𒎏𒅗𒅇𒌅𒀭𒎏𒀀𒍪𒄩𒁀𒀭𒌇𒌇
𒀭𒎏𒅗𒋛𒃻𒊮𒋛𒃶𒀀
𒀭𒈾𒍣𒅇𒈬𒌧𒁯𒀀𒄩𒁀𒀭𒌇𒌇
...𒄩𒁀𒀭𒌇𒌇
...𒎏𒌗𒂊𒃶𒀀
...𒂗𒉌𒌇𒈾𒃶𒀀
...𒍠𒊩